## KISKŐRÖS VÁROS POLGÁRMESTERE

## ELŐTERJESZTÉS

(a Képviselő-testület 2021. június 30-i ülésére)

**TÁRGY**: **Pályázat benyújtása a** **VP6-7.2.1.1-21 kódszámú „Külterületi helyi közutak fejlesztése” című** **pályázati kiírásra A 0526 és 0370 Hrsz-ú UtAK szilárd burkolattal történő kiépítése céljából**

2021. június 3. napján megjelent Magyarország Kormányának felhívása a vidéki térségekben elhelyezkedő települési önkormányzatok, önkormányzati társulások tulajdonában/vagyonkezelésében álló külterületi helyi közutak fejlesztésének megvalósítása érdekében. A konstrukció célja, önkormányzati tulajdonú, vagy önkormányzati vagyonkezelésben levő külterületi helyi közutak fejlesztése. A fejlesztés közvetlenül járul hozzá a vidéki térségekben élők életminőségének javításához, az alapvető szolgáltatások elérhetőbbé tételéhez, illetve megteremtéséhez, a földrajzi mobilitáshoz, mindezen keresztül pedig a térség gazdaságának fellendítéséhez.

A felhívás keretében önkormányzati tulajdonú vagy önkormányzati vagyonkezelésben lévő külterületi, helyrajzi számmal ellátott, már meglévő:

a) földutak stabilizálása és/vagy alépítményének és szilárd burkolatának kialakítása;

b) szilárd burkolattal rendelkező helyi közutak alépítményének és szilárd burkolatának felújítása és/vagy szélesítése, korszerűsítése támogatható.

Támogathatók továbbá az Önkormányzati tulajdonú vagy önkormányzati vagyonkezelésben lévő helyrajzi számmal ellátott külterületi, helyi közutakhoz kapcsolódó infrastrukturális munkák:

Útberuházáshoz kapcsolódó infrastrukturális elemek korszerűsítése, műtárgyépítés és felújítás; közlekedésbiztonságot szolgáló fejlesztések; balesetveszélyes ívek korrekciója; forgalomtechnikai jelzések, berendezések és eszközök korszerűsítése, árokrendezés, átereszek felújítása, padkák, rézsűk kialakítása projekt-előkészítéshez kapcsolódó tevékenységek, terület-előkészítés, műszaki ellenőri szolgáltatás igénybevétele, könyvvizsgálói szolgáltatás igénybevétele, projektmenedzsment, a projekt megvalósításához szükséges ingatlan vásárlása; sárrázó kialakítása.

A projekt kizárólag az MVH által lefolytatott, előzetes helyszíni szemlét követően kezdhető meg. A projekt fizikai befejezésére a projekt megkezdését, vagy amennyiben a projekt támogatási szerződés hatályba lépéséig nem kezdődött meg, a támogatói okirat hatályba lépését követően legfeljebb 24 hónap áll rendelkezésre.

A támogatási kérelmek benyújtására tíz benyújtási szakaszban 2021. év 06. hó 30. naptól 2022. év 11. hó 30. napig van lehetőség. Az első értékelési szakaszban a 2021. 07. 13. napig benyújtásra került projektek kerülnek együttesen elbírálásra.

Támogatási kérelmet vidéki térségben működő MVH ügyfél-azonosítóval rendelkező települési önkormányzat, önkormányzati társulás jogosult benyújtani.

Támogatás formája vissza nem térítendő támogatás, melynek mértéke a fejlesztés helye szerinti településre vonatkozóan a kedvezményezett járások besorolásáról szóló 290/2014. (XI. 26.) Korm. rendelet járási kategóriáinak megfelelő besorolás alapján kerül meghatározásra, a Kiskőrösi Járás kedvezményezett járás besorolású, az igényelhető támogatás az elszámolható költségek maximum 95%-a. Az igényelhető támogatás összege legfeljebb 300 millió Ft. Támogatott projektek esetében az utófinanszírozású tevékenységekre igénybe vehető maximális előleg mértéke a megítélt támogatás 50%-a.

Kiskőrös Város Önkormányzata a pályázati kiírás tartalmi és formai követelményeit figyelembe véve a Kiskőrös külterület 0526 hrsz. (Diófa utca külterületi szakasza kb. 1 km hosszan) és a Kiskőrös külterület 0370 hrsz. (Mohácsi utca vasútig terjedő szakasza (kb. 460 méter hosszan) alatti földutak szilárd burkolattal történő ellátására pályázatot kíván benyújtani maximum 300 millió forint összegű támogatás elnyerése érdekében.

A támogatási kérelem benyújtásához mellékelni szükséges:

- Az ügyfél nevére szóló jogerős és érvényes építési engedélyt vagy ennek hiányában a hatóság elektronikus formában kiállított igazolását az építésügyi eljárás megindításáról,

- a támogatást igénylő nevére szóló - a tervezői névjegyzékben szereplő tervező ellenjegyzésével ellátott - építési-műszaki dokumentációt, ami a tervezett építmény jellegétől függően tartalmazza a helyszínrajzot, metszeteket és részletrajzokat, azok méretarányos adatait, műszaki leírást, valamint a beruházás előtti, eredeti állapotot bemutató felmérési rajzot (alaprajzokat, metszeteket).

A műszaki dokumentáció elkészítése folyamatban van, emiatt a projekt összköltsége a tervező előzetes költségbecslése alapján került megállapításra. A fenti feladatok megvalósítását célzó projekt teljes költsége előreláthatóan 315.000.000,- Ft. A pályázatban elszámolható vissza nem térítendő támogatás maximális összege 299.250.000,-Ft, intenzitása 95%, az önkormányzat által fizetendő 5 %-os önerő 15.750.000,- Ft.

Támogatás a támogatási kérelem benyújtását megelőzően megkezdett projekthez nem igényelhető. A projekt megvalósítását a benyújtást követő napon a támogatást igénylő saját felelősségére megkezdheti, de a projekt megkezdése nincs befolyással a támogatási kérelem értékelésére és nem jelent előnyt annak elbírálása során, továbbá nem garantálja az igényelt támogatás elnyerését. Az önkormányzat csak pozitív támogatói döntés esetén kívánja a projektet megkezdeni, emiatt az önerőt 2022. évben szükséges biztosítani. A projekt megvalósításához összesen 15.750.000,- Ft saját forrás biztosítása szükséges.

A fentiek alapján javaslom, hogy a Képviselő-testület a VP6-7.2.1.1-21 kódszámú pályázat során maximum 299.250.000,- forint összegű támogatás elnyerése érdekében a határozat-tervezet szerint döntsön.

**Kiskőrös, 2021. június 25.**

**Domonyi László s.k.,**

**polgármester**

### HATÁROZAT-TERVEZET

A Képviselő- testület:

1. egyetért a maximum bruttó 315.000.000,-Ft összköltségű Kiskőrös külterület 0526, 0370 és 0243 hrsz. alatti földutak szilárd burkolattal történő ellátása beruházás megvalósításával.
2. egyetért azzal, hogy a beruházás megvalósítása érdekében az Önkormányzat pályázatot nyújtson be, a VP6-7.2.1.1-21 kódszámú „Külterületi helyi közutak fejlesztése” című pályázati kiírás keretében – maximum bruttó 299.250.000,- forint összegű, 95 %-os támogatási intenzitású vissza nem térítendő pályázati forrás elnyerésére.
3. egyetért azzal, hogy a beruházás megvalósítása érdekében az Önkormányzat saját forrásként 15.750.000,-Ft -ot biztosítson.
4. felkéri a polgármestert, hogy a 2022. évi költségvetési rendeletet - a fentiek figyelembevételével - terjessze elő.
5. felhatalmazza a polgármestert a pályázat benyújtásával és megvalósítással kapcsolatos valamennyi szükséges intézkedés, jognyilatkozat megtételére, valamint nyertes pályázat esetén a Támogatási szerződés aláírására is.

**Felelős:** polgármester

**Határidő:** 2021. július 13. (a pályázat benyújtásának napja)